**SEKTOR**

**RUDARSTVO I GEOLOGIJA**

Sektor Rudarstvo i geologija vrši istraživanja, eksploataciju, transport i preradu mineralnih sirovina na području srednjobosanskih škriljavih planina, ukupne površine 2.700 km2, na kojem je dosadašnjim istraživanjima dokazano postojanje više vrsta nemetaličnih i metaličnih sirovina.

Veći dio ovog područja je istraživan za vrijeme Osmanske, Austrougarske i Jugoslavenske vladavine, na lokalitetima Općina Konjic, Jablanica, Bugojno, Prozor, Gornji Vakuf, Fojnica i Kreševo. Minerali koji su tada posmatrani kao sporedni minerali danas su jako zanimljivi za istraživanje i buduću eksploataciju.

Rudarsko-geološki sektor trenutno radi na definisanju ležišta nemetaličnih i metaličnih mineralnih sirovina, prvenstveno pirofilitnog škriljca, gipsa i željeznih ruda na lokacijama Parsovići, Lukšije, Požetva, Repovci, Višnjice, Oteležani, Sovići, Tovarnica, Šuplji Kuk, Kiser-Rižine, Brložine, Bijela, Mrake, Kršćan Do, Lovno i Ljubina.

**Ležište pirofilitnog škriljca, Parsovići**

Ležište pirofilita „Parsovići” smješteno je oko 25 km asfaltnog puta od Konjica, neposredno iznad ušća potoka Šćukovac u Neretvicu. Ležište se nalazi u brdsko-planinskom području koje predstavlja ogranak srednjobosanskih škriljavih planina. U periodu od 1956. godine do danas na lokalitetu Parsovići vršena su istraživanja i eksploatacija rude pirofilit od strane firme „Rudar“ Konjic.

Na ovom istražnom podučju površine 44,9 ha izbušeno je 40 bušotina ukupne dužine 3.498 metara. Maksimalna dubina postignuta je na bušotini br. 31 i ona iznosi 171,5 m (ostala u pirofilitom škriljcu). Ono što je potrebno naglasiti da je samo kod 11 bušotina nabušena podina pirofilitnog škriljca, tako da se u narednom periodu planiraju vršiti dodatna istraživanja.

Izvršenim proračunom u ležištu pirofilita „Parsovići” dokazane su bilansne rezerve 38.398.220 tona. Istražnim bušenjem konstantovana je određena količina gipsa u podini ležišta.

Pored nalazišta Parsovići dosadašnjim istraživanjima dokazano je postojanje pirofilitnog škriljca na sljedećim lokalitetima u okviru istražnog područja: Lukšije, Požetva, Repovci, Višnjice i Oteležani.

Površina do sada istraženih radova na svim nalazištima pirofilitnog škriljca je 58,2 km2. PD AD Harbi d.o.o. Sarajevo posjeduje svu neophodnu dokumentaciju za nastavak eksploatacije (Rješenje o rezervama sa upisanim koordinatama istražnog prostora, Okolišne dozvole za podzemnu i površinsku eksploataciju, Predhodnu vodnu saglasnost, Ugovor o kupoprodaji rude, vasnici smo ¼ zemljišta u okviru eksploatacijskog polja, Odluku općinskog vijeća za nastavak eksploatacije i upisani smo u katastar istražnih prostora kod HNK-Mostar).